หม่อมเจ้าศรีสว่างวงศ์ ยุคล

หม่อมเจ้าศรีสว่างวงศ์ ยุคล เคยใช้พระนามว่า ศรีสว่างวงศ์ บุญจิตราดุลย์ (ประสูติ 17 สิงหาคม พ.ศ. 2489) เป็นพระธิดาในพระเจ้าวรวงศ์เธอ พระองค์เจ้าเฉลิมพลฑิฆัมพร ประสูติแต่หม่อมทองแถม ยุคล ณ อยุธยา เป็นพระนัดดาในสมเด็จพระเจ้าบรมวงศ์เธอ เจ้าฟ้ายุคลทิฆัมพร กรมหลวงลพบุรีราเมศวร์ เป็นพระราชปนัดดาในพระบาทสมเด็จพระจุลจอมเกล้าเจ้าอยู่หัว และเป็นพระโสทรเชษฐภคินีในพระเจ้าวรวงศ์เธอ พระองค์เจ้าเฉลิมศึกยุคล

หม่อมเจ้าศรีสว่างวงศ์ได้ขอพระราชทานกราบถวายบังคมลาออกจากฐานันดรศักดิ์เพื่อสมรสกับศักดา บุญจิตราดุลย์ เมื่อวันที่ 20 ธันวาคม พ.ศ. 2521 และออกพระนามเป็น ท่านหญิงศรีสว่างวงศ์ บุญจิตราดุลย์ ล่วงมาในรัชสมัยพระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้คืนฐานันดรศักดิ์แห่งพระราชวงศ์กลับมาเป็น หม่อมเจ้าศรีสว่างวงศ์ ยุคล และพระราชทานเครื่องราชอิสริยาภรณ์จุลจอมเกล้าฝ่ายใน ชั้นทุติยจุลจอมเกล้าวิเศษ กับเหรียญรัตนาภรณ์ ชั้นที่ 3 เมื่อวันที่ 7 ธันวาคม พ.ศ. 2568

 พระประวัติ 
หม่อมเจ้าศรีสว่างวงศ์ ยุคล มีพระนามลำลองว่า ท่านหญิงศรี เป็นพระธิดาในพระเจ้าวรวงศ์เธอ พระองค์เจ้าเฉลิมพลฑิฆัมพร ประสูติแต่หม่อมทองแถม ยุคล ณ อยุธยา เมื่อวันที่ 17 สิงหาคม พ.ศ. 2489 เป็นพระนัดดาใน สมเด็จพระเจ้าบรมวงศ์เธอ เจ้าฟ้ายุคลทิฆัมพร กรมหลวงลพบุรีราเมศวร์ และเป็นพระราชปนัดดาในพระบาทสมเด็จพระจุลจอมเกล้าเจ้าอยู่หัว และพระวิมาดาเธอ พระองค์เจ้าสายสวลีภิรมย์ กรมพระสุทธาสินีนาฏ ปิยมหาราชปดิวรัดา มีเจ้าน้องร่วมหม่อมมารดาสององค์ คือ หม่อมเจ้าหญิง (ถึงชีพิตักษัยเมื่อชันษา 1 วัน) และพระเจ้าวรวงศ์เธอ พระองค์เจ้าเฉลิมศึกยุคล และมีเจ้าพี่เจ้าน้องต่างหม่อมมารดาอีกสี่องค์ ทรงสำเร็จการศึกษาระดับชั้นมัธยมศึกษาที่โรงเรียนเตรียมอุดมศึกษา (ตอ. 26) และระดับปริญญาตรีจากคณะรัฐศาสตร์ จุฬาลงกรณ์มหาวิทยาลัย (สิงห์ดำ 18) จากนั้นทรงเข้ารับราชการที่กระทรวงสาธารณสุข 

หม่อมเจ้าศรีสว่างวงศ์ ยุคล ขอพระราชทานกราบบังคมทูลลาออกจากฐานันดรศักดิ์แห่งพระราชวงศ์ เมื่อวันที่ 20 ธันวาคม พ.ศ. 2521ราชกิจจานุเบกษา, ประกาศสำนักพระราชวัง เรื่อง พระราชทานพระบรมราชานุญาตให้ลาออกจากฐานันดรศักดิ์แห่งราชวงศ์, เล่ม 96, ตอนที่ 16, 13 กุมภาพันธ์ พ.ศ. 2522, หน้า 587 เพื่อสมรสกับศักดา บุญจิตราดุลย์ อาจารย์ประจำภาควิชาธรณีวิทยา คณะวิทยาศาสตร์ มหาวิทยาลัยเชียงใหม่ มีบุตรสองคน คือ ทีฆ บุญจิตราดุลย์ และศศินทุ์ บุญจิตราดุลย์

ตั้งแต่วันที่ 9 ธันวาคม พ.ศ. 2568 ปรากฏการกลับมาใช้ หม่อมเจ้า นำหน้านาม และใช้ราชาศัพท์ในระดับหม่อมเจ้า สี่วันถัดมา (13 ธันวาคม) ราชกิจจานุเบกษาได้เผยแพร่ประกาศระบุว่า พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้คืนฐานันดรศักดิ์แห่งพระราชวงศ์แก่ท่านหญิงศรีสว่างวงศ์กลับมาเป็น หม่อมเจ้าศรีสว่างวงศ์ ยุคล และพระราชทานเครื่องราชอิสริยาภรณ์จุลจอมเกล้าฝ่ายใน ชั้นทุติยจุลจอมเกล้าวิเศษ กับเหรียญรัตนาภรณ์ ชั้นที่ 3 โดยมีผลตั้งแต่เมื่อวันที่ 7 ธันวาคม

 พระกรณียกิจ 
หม่อมเจ้าศรีสว่างวงศ์ ยุคล ทรงเป็นผู้แทนพระองค์สมเด็จพระเจ้าบรมวงศ์เธอ เจ้าฟ้าเพชรรัตนราชสุดา สิริโสภาพัณณวดี กรมพระนครปฐมบรมขัตติยานี มหาธีรราชธิดา เสด็จไปปฏิบัติกรณียกิจแทนพระองค์อยู่บ่อยครั้ง เช่น การบำเพ็ญพระกุศลอุทิศถวายพระบาทสมเด็จพระมงกุฎเกล้าเจ้าอยู่หัว ณ พระอุโบสถวัดบวรนิเวศราชวรวิหาร เมื่อวันที่ 26 พฤศจิกายน พ.ศ. 2553 นอกจากนี้ยังได้ถวายงานใต้เบื้องพระยุคลบาทมาตั้งแต่ครั้งรัชกาลก่อนสืบเนื่องมาจนถึงรัชกาลปัจจุบันเช่น

วันที่ 7 เมษายน พ.ศ. 2559 พระบาทสมเด็จพระมหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ ให้เป็นผู้แทนพระองค์ไปในการพระราชพิธีบวงสรวงพระสยามเทวาธิราช ณ พระที่นั่งไพศาลทักษิณ ในพระบรมมหาราชวัง

ในพระราชพิธีถวายพระเพลิงพระบรมศพพระบาทสมเด็จพระมหาภูมิพลอดุลยเดชมหาราช บรมนาถบพิตร ปี พ.ศ. 2560 หม่อมเจ้าศรีสว่างวงศ์ได้ร่วมดำเนินในริ้วขบวนอิสริยยศ ริ้วขบวนที่ 2 ร่วมกับ พลเอก พระเจ้าวรวงศ์เธอ พระองค์เจ้าเฉลิมศึกยุคล, พันเอก หม่อมเจ้านวพรรษ์ ยุคล และหม่อมเจ้านภดลเฉลิมศรี ยุคลhttps://news.thaipbs.or.th/content/266944

นอกจากนี้หม่อมเจ้าศรีสว่างวงศ์ ยุคล ยังเป็นผู้แทนพระองค์ในพิธีตักบาตรเนื่องในพระราชพิธีสงกรานต์ ในทุกปีจนถึงปัจจุบัน โดยพระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้เจ้าพนักงานนิมนต์พระสงฆ์ เข้าไปรับพระราชทานบิณฑบาตที่วัดพระศรีรัตนศาสดาราม ในพระบรมมหาราชวังhttps://www.bangkokbiznews.com/news/detail/750236

 พระเกียรติยศ 

 17 สิงหาคม พ.ศ. 2489 – 20 ธันวาคม พ.ศ. 2521 : หม่อมเจ้าศรีสว่างวงศ์ ยุคล
 21 ธันวาคม พ.ศ. 2521 – 7 ธันวาคม พ.ศ. 2568 : ศรีสว่างวงศ์ บุญจิตราดุลย์
 7 ธันวาคม พ.ศ. 2568 – ปัจจุบัน : หม่อมเจ้าศรีสว่างวงศ์ ยุคลราชกิจจานุเบกษา, พระบรมราชโองการ ประกาศ เรื่อง ทรงพระกรุณาโปรดเกล้าโปรดกระหม่อมให้คืนฐานันดรศักดิ์แห่งพระราชวงศ์และพระราชทานเครื่องราชอิสริยาภรณ์จุลจอมเกล้า ฝ่ายใน กับเหรียญรัตนาภรณ์, เล่ม ๑๔๒ ตอนที่ ๗๙ ข หน้า ๑๐, ๑๓ ธันวาคม ๒๕๖๘

 เครื่องราชอิสริยาภรณ์ 

ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์, เล่ม ๑๒๙ ตอนที่ ๑๘ ข หน้า ๒, ๑๘ พฤษภาคม ๒๕๕๕

 พงศาวลี 

 อ้างอิง 

หมวดหมู่:ราชสกุลยุคล
หมวดหมู่:บุคคลที่ยังมีชีวิตอยู่
หมวดหมู่:ผู้ได้รับเครื่องราชอิสริยาภรณ์ ป.ม.
หมวดหมู่:ผู้ได้รับเครื่องราชอิสริยาภรณ์ ท.จ.ว. (ฝ่ายใน)
หมวดหมู่:ผู้ได้รับเหรียญรัตนาภรณ์ ว.ป.ร.3 (ร.10)
หมวดหมู่:หม่อมเจ้าหญิง